Një refugjat, për herë të parë ka atdhe
Krenari dhe mirënjohje për Shtetet e Bashkuara nga një refugjat që mori shtetësinë amerikane
Sipas përllogaritjeve të Kombeve të Bashkuara në të gjithë botën ka mbi 45 milionë refugjatë. Deri kohët e fundit, Awadh Alsrya ishte një prej tyre. Prej dekadash refugjat nga një luftë që filloi para lindjes së tij, më në fund Awadi ka një atdhe. Reportazhi në vazhdim na njeh me rrugëtimin e tij: Awad Alsrya e ka pritur këtë moment për më shumë se 50 vjet. Më 4 korrik, në Ditën e Pavarësisë së Amerikës ai bëri betimin si shtetas amerikan së bashku me dy djemtë dhe 80 veta të tjerë në Sharlotsvil të Virxhinias. Awad lindi në Irak nga dy prindër palestinezë të vendosur atje si refugjatë. Gjithë jetën e tij ai nuk ka pasur shtetësi dhe ka jetuar si refugjat. Famlja e tij jetonte në Bagdat ku kishte një dyqan ushqimesh me një partner irakian. Por në 2003 Shtetet e Bashkuara pushtuan Irakun; më pas vendi u përfshi edhe nga dhuna sektare. Kur partneri i tij u qëllua për vdekje dhe gruaja u plagos në sup, familja u largua nga Bagdati. Ata jetuan për tre vjet në një kamp refugjatësh në shkretëtirën irakiane pranë Sirisë. Vapa e madhe, mungesa e ujit, temperaturat e ulëta në dimër dhe zjarret që shpërthenin herë pas here në kamp e rëndonin situatën. Gjashtë vjet më parë familja erdhi në Shtetet e Bashkuara përmes programit të Departamentit të Shtetit për refugjatët. Ata u vendosën në Virxhinia. Që nga ardhja në Shtetet e Bashkuara, Awadi ka punuar në një dyqan ushqimesh, në sektorin e bulmetit dhe ushqimeve të ngrira. Një nga djemtë që studion në universitet, punon aty disa orë në javë. Pak pasi mori shtetësinë, Awadi dhe djemtë aplikuan për pasaporta amerikane. Për herë të parë në jetë ata janë pajisur me pasaportë.